Forventningerne var høje blandt de ældre på Fynsgadecentret i Aalborg i dag. De fik nemlig besøg af gardehusarregimentet, som er i Aalborg på grund af det forestående kongelige besøg. Regentparret kommer til Aalborg med Kongeskibet Dannebrog på onsdag, og i dag benyttede gardehusarerne ventetiden til lidt træning på aktivitetscentret. - De kommer med heste og det hele, og så skal de have æbler og gulerødder, siger Tove Vera Jensen, som er bruger af centret. Hun sidder klar på første række, da de 52 heste ankommer. De ældre får lov at fodre hestene, inden regimentet spiller nogle fanfarer, mens hestene står på rad og række. En lille halv time senere rider regimentet videre til østhavnen, hvor de sidst på eftermiddagen har åbent hus, så alle kan få lov at hilse på hestene og gardehusarerne. - De var så flotte. Det synes jeg, siger Tove Vera Jensen, da besøget er forbi.

Referat:
Gardehusarregimentet lagde vejen forbi aktivitetscentret på Fynsgade i Aalborg. Og det var populært.